กระทรวงคมนาคม โดยการบินไทย ร่วมขอบคุณและสนับสนุนบัตรโดยสารแก่ผู้เชี่ยวชาญการดำน้ำในถ้ำหลวง ขุนน้ำนางนอน จังหวัดเชียงราย เดินทางกลับโคเปนเฮเกน
กระทรวงคมนาคม โดยการบินไทย ร่วมขอบคุณและสนับสนุนบัตรโดยสารแก่ผู้เชี่ยวชาญการดำน้ำในถ้ำหลวง-ขุนน้ำนางนอน จังหวัดเชียงราย เดินทางกลับโคเปนเฮเกน และจีน เพื่อแสดงความขอบคุณที่ร่วมปฏิบัติการค้นหานักกีฬาฟุตบอลเยาวชน พร้อมโค้ชทีมหมูป่าอะคาเดมี จำนวน 13 ราย ที่ติดค้างอยู่ในถ้ำหลวง ขุนน้ำนางนอน

นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมด้วยนายไพรินทร์ ชูโชติถาวร รัฐมนตรีช่วยว่าการกระทรวงคมนาคม  นายชาติชาย ทิพย์สุนาวี ปลัดกระทรวงคมนาคม เป็นผู้แทนประเทศไทยมอบของที่ระลึกแสดงความขอบคุณนายมาร์ติน จอห์น เอลลิส (Mr.Martin John Ellis) ผู้เชี่ยวชาญการดำน้ำในถ้ำจาก British Cave Rescue Council ของสหราชอาณาจักร ที่เข้าร่วมปฏิบัติการกับหน่วยซีล กองทัพเรือ ร่วมค้นหานักกีฬาฟุตบอลเยาวชน พร้อมโค้ชทีมหมูป่าอะคาเดมี จำนวน 13 ราย ที่ติดค้างอยู่ในถ้ำหลวง ขุนน้ำนางนอน จังหวัดเชียงราย และช่วยนำทั้ง 13 หมูป่า ออกมาได้อย่างปลอดภัย โดยมิสเตอร์มาร์ติน จอห์น เอลลิส (Mr.Martin John Ellis)  เดินทางกลับกรุงโคเปนเฮเกน ด้วยเที่ยวบินของการบินไทย ณ ท่าอากาศยานสุวรรณภูมิ
 
การบินไทย เป็นผู้สนับสนุนบัตรโดยสารและขนส่งอุปกรณ์การกู้ภัยทั้งเที่ยวไปและเที่ยวกลับในเส้นทางโคเปนเฮเกน-กรุงเทพฯ-โคเปนเฮเกน แก่ทีมผู้เชี่ยวชาญการดำน้ำในถ้ำจาก British Cave Rescue Council ของสหราชอาณาจักร เพื่อตอบแทนน้ำใจที่ร่วมปฏิบัติภารกิจอย่างเต็มกำลังความสามารถ

นอกจากนี้ นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมคณะยังได้ร่วมแสดงความขอบคุณและส่งทีมผู้เชี่ยวชาญด้านการค้นหาและกู้ภัยถ้ำ จากมูลนิธิ Beijing Peaceland ของสาธารณรัฐประชาชนจีน  ทั้ง 6 คน จะเดินทางกลับเมืองปักกิ่งและเมืองฉางชา ด้วยเที่ยวบินของการบินไทยและสายการบินไทยสมายล์ ณ ท่าอากาศยานสุวรรณภูมิ